過陳行之飲
作者：晁公遡
朝代：宋

paragraphs: 陳郎見我江陽城，自起喚婦親庖烹。
殷勤纖手爲袒割，始飲一盃和且平。
一盃已盡催進酒，平頭奴子皆傳聲。
幾州春色入此盎，陳郎調酒如調羹。
我家東牀有孫子，亦得從容陪燕喜。
門前有客不速來，笑說今朝動食指。
陶然胸次吞渭涇，入口豈知醨與醇。
從茲剩致百家酒，更可作意呼真真。